Справаздача аб руху грашовых сродкаў

Справаздача аб руху грашовых сродкаў — дакумент, які змяшчае звесткі аб наяўнасці ў арганізацыі грашовых сродкаў і іх руху, у тым ліку пра крыніцы паступлення і напрамкі выкарыстання гэтых сродкаў.

 Змест справаздачы 

Справаздача ўтрымлівае інфармацыю пра:

 паступленне грашовых сродкаў у арганізацыю;
 іх выкарыстанне за справаздачны перыяд;
 расшыфроўку зместу крэдытавых і дэбетовых абаротаў па бухгалтарскіх рахунках уліку грашовых сродкаў.

У справаздачы адлюстроўваюцца:

 астаткі грашовых сродкаў на пачатак года;
 паступленні (у тым ліку выручка ад рэалізацыі, бязвыплатныя паступленні, крэдыты і пазыкі);
 выкарыстанне сродкаў (на аплату працы, фінансавыя ўкладанні, разлікі з бюджэтам і інш.);
 астаткі на канец года.

 Аналітычнае значэнне 

Аналізуючы справаздачу аб руху грашовых сродкаў, можна атрымаць ускоснае ўяўленне аб эфектыўнасці дзейнасці прадпрыемства. Найбольш поўнае ўяўленне справаздача дае ў спалучэнні з бухгалтарскім балансам і справаздачай аб прыбытках і стратах. Пры гэтым паказчыкі кароткатэрміновай ліквіднасці і крэдытаздольнасці арганізацыі адлюстроўваюцца ў справаздачы аб руху грашовых сродкаў дастаткова аб’ектыўна.

 Крыніцы дадзеных 

Справаздача складаецца на падставе інфармацыі, якая абагульняецца на рахунках:

 «Каса»;
 «Разліковыя рахункі»;
 «Валютныя рахункі»;
 «Спецыяльныя рахункі ў банках»;
 «Грашовыя сродкі ў дарозе»;
 «Кароткатэрміновыя фінансавыя ўкладанні».

Абароты паміж указанымі рахункамі ў справаздачы не паказваюцца. Таксама адлюстроўваюцца напрамкі выдадзеных іншым асобам крэдытаў і пазыкаў.

 Метады складання 

Існуюць два асноўныя метады складання справаздачы:

Прамы метад — заключаецца ў вылічэнні сум паступленняў і расходаў па дадзеных бухгалтарскага ўліку. Дазваляе дакладна вызначыць памер кожнага артыкула даходаў і выдаткаў, але не раскрывае ўзаемасувязі з іншымі справаздачамі.

Ускосны метад — зручны для адлюстравання сувязі паміж фінансавымі рэсурсамі і вынікамі дзейнасці. Інфармацыя бярэцца з раздзелаў справаздачы аб прыбытках і стратах і бухгалтарскага балансу.

 У Беларусі 

Форма і парадак складання Справаздачы аб руху грашовых сродкаў у Рэспубліцы Беларусь зацверджаны Пастановай Міністэрства фінансаў Рэспублікі Беларусь ад 12 снежня 2016 г. № 104 «Аб складанні індывідуальнай бухгалтарскай справаздачнасці».

 Крыніцы 

Катэгорыя:Бухгалтарскі ўлік
Катэгорыя:Фінансы